শুক্রবার সকাল থেকেই জলপাইগুড়ি এবং আলিপুরদুয়ারে ব্যাপক শিলাবৃষ্টি শুরু হয়। উত্তরবঙ্গের জেলাগুলির জন্য আরও দুর্যোগের পূর্বাভাস দিল আবহাওয়া দফতর।
শুক্রবার বেলা সাড়ে এগারোটায় আলিপুর আবহাওয়া দফতরের পক্ষ থেকে  উত্তরবঙ্গের পাঁচটি জেলার জন্য জরুরি সতর্কতা জারি করা হয়েছে। ওই সতর্কবার্তায় বলা হয়েছে, দুপুর বা বিকেলের মধ্যেই জলপাইগুড়ি, আলিপুরদুয়ার, দার্জিলিং, কোচবিহার, কালিম্পং, মালদহ এবং উত্তর ও দক্ষিণ দিনাজপুরে তীব্র বজ্রপাত-সহ ঘণ্টায় ৬০ থেকে ৭০ কিলোমিটার বেগে ঝড় বইতে পারে। একই সঙ্গে শিলাবৃষ্টির সতর্কবার্তাও জারি করা হয়েছে। 

এই বিষয়ে অন্যান্য খবর

ঠিক যেন বরফ, সাদা হয়ে গেল জলপাইগুড়ি! কলকাতায় কী পূর্বাভাস, দেখুন ভিডিও


একই সঙ্গে দক্ষিণবঙ্গের মুর্শিদাবাদ, বীরভূম, বাঁকুড়া, পূর্ব ও পশ্চিম বর্ধমান এবং নদিয়াতেও একইভাবে বজ্রবিদ্যুতের সঙ্গে ঝোড়ো হাওয়া বয়ে যাওয়ার পূর্বাভাস রয়েছে। তবে দক্ষিণবঙ্গের এই জেলাগুলিতে হাওয়ার গতিবেগ ঘণ্টায় চল্লিশ থেকে পঞ্চাশ কিলোমিটারের মধ্যে থাকবে বলে জানিয়েছে হাওয়া অফিস।
যদিও কলকাতা বা দক্ষিণবঙ্গের জেলাগুলির জন্য কোনও সতর্কবার্তা জারি করেনি হাওয়া অফিস। তবে আগেই জানানো হয়েছিল, ওড়িশা উপকূলে তৈরি ঘূর্ণাবর্তের কারণে আগামী আটচল্লিশ ঘণ্টায় কলকাতা এবং দক্ষিণ চব্বিশ পরগনা, পূর্ব মেদিনীপুরের মতো দক্ষিণবঙ্গের উপকূলবর্তী জেলাগুলিতে বজ্রবিদ্যুৎ-সহ বৃষ্টির পূর্বাভাস রয়েছে।